สายการบินนกแอร์ พร้อมให้บริการสู่ท่าอากาศยานเบตงในรูปแบบเที่ยวบินพาณิชย์ปฐมฤกษ์ 14 มีนาคมนี้
นายศักดิ์สยาม ชิดชอบ  รัฐมนตรีว่าการกระทรวงคมนาคม เปิดเผยถึงผลการหารือระหว่างการกระทรวงคมนาคม ร่วมกับบริษัท สายการบินนกแอร์ จำกัด (มหาชน) ถึงการเตรียมความพร้อมเปิดให้บริการเส้นทางกรุงเทพฯ-เบตง ว่า ผลการประชุมเป็นที่น่าพอใจ โดยสายการบินนกแอร์ยืนยันความพร้อมให้บริการสู่ท่าอากาศยานเบตง จังหวัดยะลา ในรูปแบบเที่ยวบินพาณิชย์ โดยกำหนดวันเริ่มให้บริการ วันที่ 14 มีนาคม 2565 ด้วยความถี่ 3 เที่ยวบินต่อสัปดาห์ ให้บริการในวันจันทร์ วันพุธและวันศุกร์ ในช่วงก่อนวันเริ่มให้บริการดังกล่าว บริษัทฯจะจัดเตรียมความพร้อมในด้านอากาศยานที่จะใช้ทำการบิน รวมถึงการหารือในรายละเอียดและสรุปแนวทางในการปฏิบัติงานร่วมกันกับหน่วยงานที่เกี่ยวข้อง อาทิ กรมท่าอากาศยาน บริษัท วิทยุการบินฯ หน่วยงานราชการที่เกี่ยวข้อง รวมถึงภาคเอกชนในจังหวัดยะลาในด้านของการจัดจำหน่ายบัตรโดยสาร เพื่อให้สามารถปฏิบัติการบินเชิงพาณิชย์ปฐมฤกษ์ในวันที่ 14 มีนาคม 2565 หรือในวันอื่นที่นายกรัฐมนตรีกำหนด